정조 0년
丙申七月初六日巳時。上御興政堂。大臣備局堂上引見入侍時。領議政金陽澤。左議政金尙喆。右議政鄭存謙。仁陽君李景祜。行兵曹判書具善復。行戶曹判書鄭弘淳。禮曹判書李溎。副護軍張志恒李柱國李漢膺。左尹徐有隣。右尹金魯鎭。同知中樞府事鄭一祥。大司諫沈履之。執義李一曾。掌令柳榮鎭尹弼秉。持平金履厚。副校理徐有防尹弘烈。修撰李獻慶朴天衡。行都承旨吳載純。假注書柳孟養。事變假注書林錫喆。記事官卜台鎭。朴祐源以次進伏訖。陽澤曰。夜間。聖體。若何。上曰。一樣矣。陽澤曰。夜分酬應。旣又失睡。果無勞憊之候乎。上曰。別無勞憊矣。陽澤曰。王大妃殿氣候。若何。上曰。一樣平安矣。陽澤曰。惠慶宮氣候。若何。上曰。氣候長時不平。焦悶。陽澤曰。此。京畿水使申大顯狀啓也。以爲畿海舟師。各其前洋。今秋水操依例設行事。請令廟堂稟處矣。詰戎之政。不宜曠廢。依例設行之意。分付。何如。上曰。依爲之。出擧條陽澤曰。此。永宗防禦使柳狀啓也。以爲今秋水陸操。依例設行事。請令廟堂稟處矣。此亦與喬桐水操。一例設行之意。分付。何如。上曰。依爲之。出擧條陽澤曰。忠淸黃海兩道今秋水操。當爲之。而今番國役時木物輸運之際。兩道多發列邑之民。用力多矣。今又水操。則旣疲於國役。又困於赴操。誠甚可矜。朝家不可不軫念矣。上曰。左右相所見。何如。尙喆對曰。詰戎之政。甚重。且年事免凶。若行操則甚好矣。國役旣繁。民力又疲。姑令休息。亦無妨矣。存謙對曰。習操年久而不得爲之。誠甚可悶。而民力旣殫於運材。宜有息肩之道矣。上命書傳敎曰。今番都監材木輸運之時。用民之力不貲。詰戎。雖是有國重事。息肩之道。亦不可不念。忠淸黃海兩道今秋水操停止事。分付。陽澤曰。頓遞使鄭尙淳。旣承疏批。目前亦多擧行之事。申飭行公。何如。上曰。依爲之。陽澤曰。備局有司堂上。久未差下。故本司凡事。無看檢之人。行司直蔡濟恭。旣已敍用。有司之任還差。此外又有窠。吏曹參判徐浩修差下。何如。上曰。依爲之。已上出擧條陽澤曰。備局副提調之不出。厥惟久矣。當觀其踐歷人望俱洽。然後。可以差任。左承旨洪國榮。年雖少矣。聰敏幹事。可與共議國事者。副提調差下。何如。上曰。左承旨旣經副學吏議副提之任。倘來之職。予非謂資歷之不足。亦非惜淸顯於此人也。且此人。豈可獨以聰敏稱之而已乎。向日帳殿。略諭其槪。以此觀其爵秩猶以爲卑。然若差此職。可當一二日辭免。予甚孤危。不可暫時捨之。且此人。豈特以聰敏稱之也。自在春坊。一心保護。飽經艱難。拚棄死生。惟此一人。令予君臣。殆同草昧際遇。予所倚毗者。亦惟此一人。若以勳勞言之。予之所負者多矣。尙喆曰。以前日下敎觀之。於左承旨。豈有可惜者乎。上曰。備局副提調。卽所以主管邊務。而至於此人。非特邊務。雖戎務之重。豈不欲委任。而今則一時離捨誠難矣。左承旨向在宮官之時。常有欲退之意。而予每懇留。故終不得遂其志。今此之職。必非左承旨之所樂也。使以備堂。豈無其時乎。陽澤曰。雖差備堂。不必離於闕中。亦豈有辭免之事乎。上曰。所謂備局副提調。予亦以爲陋矣。而甚厭之矣。存謙曰。內局都提調徐命善。向差國葬都監堂上。而因山時。自多擧行。內局之任。勢難兼察。都監堂上減下。何如。上曰。依爲之。出擧條尙喆曰。山陵事役浩大。物力猶多不足。雖不可不更當區劃。卽今地部事勢。錢木則有難責出。如太僕廚院。旣非經費衙門。而或有儲積之猶可推移者。錢伍千兩。量宜分劃之意已與右相相議。此外兵曹木貳拾同。戶曹米肆百石。一體輸送事。分付。何如。上曰。依爲之。出擧條善復曰。因山時大轝替運。以十運磨鍊啓下矣。日熱若此。以愼重之道。二運加磨鍊事。自國葬都監。移文臣曹矣。且轝士軍有裕。更遣事知兼司僕。以十二運磨鍊擧行。何如。上曰。依爲之。出擧條善復曰。各道方物槍劍封進相考。則三南。監兵營三名日所封進。自前以筒箇代納。稱慶方物與海西方物槍劍。其數不多。而莫重貢獻。不可變改。依三南例使之代封事。與禮曹相議。行會擧行。何如。上曰。依爲之。出擧條命善曰。各陵園火巢外。例有垓子疏鑿之規矣。永祐園火巢。旣已改定垓子。不可不更爲疏鑿過。因山後。本曹堂上。與京兆堂上進往。看審形止後。依例擧行。何如。上曰。依爲之。出擧條命善曰。永祐園。初無祭器庫。藏置於公需間云。莫重祭器。藏置公需間。事體未安。祭器庫。依他陵園例。今番碑閣營建時。一體營建。以爲奉安祭器之地。何如。上曰。依爲之。出擧條上曰。行司直蔡濟恭。備局有司堂上還差。吏曹參判徐浩修。備局有司堂上差下。出榻敎上曰。禮曹判書徐命善。國葬都監堂上減下。出榻敎履之一曾弘烈榮鎭弼秉履厚豊之元始宇淳有防敬養天衡獻慶曰。請文女按律處斷。措辭見上上曰。不允。履之等曰。厚謙母子前後聲討。已盡其窮凶極惡之罪。凡在血氣之倫者。莫不切齒病心。而其內外相應。排布經營。潛售凶圖。危逼聖躬者。莫非其母之爲窩主。而厚謙雖命置法。其母則尙逭王章。輿情憤鬱。久而益激。請厚謙母依律處斷。上曰。昨日。已諭於大臣。其所靳許。意豈徒然。實不忍慼我先王之心。厚謙旣死。其母之存沒。不甚係關。亟停勿煩。履之等曰。請申晦亟施遠竄之典。措辭見上上曰。不允。履之等曰。請門黜罪人韓翼謩中道付處之典。措辭見上上曰。不允。履之等曰。麟謙兩賊之罪。實是亘古所無之凶逆。聖斷赫然。處分旣下。而賜死之命。失之太寬。請令王府。快施顯戮。仍擧孥籍之典。上曰。其所酌處。意各有在。至於收孥之律。卿等之所宜深思者。亟停勿煩。履之一曾榮鎭弼秉履厚等曰。請聖國尙魯諸子。亟施當律。措辭見上上曰。不允。履之等曰。請巨濟府荐棘罪人尹養厚。亟令王府。拿鞫嚴問。快正王法。招辭見上上曰。不允。履之等曰。請穩城府定配罪人趾海。黑山島定配罪人纘海。更令王府。拿鞫嚴問。快施當律。措辭見上上曰。不允。履之等曰。請薪智島定配罪人敬彬。熊川縣定配罪人成運。亟令王府。更爲拿鞫得情。措辭見上上曰。不允。履之等曰。請還寢尹象厚放歸田里之命。仍施絶島定配之典。措辭見上上曰。不允。一曾榮鎭弼秉履厚等曰。請大靜縣爲奴罪人金壽賢。依律處斷。措辭見上上曰。不允。一曾等曰。請鏡城府定配罪人洪述海。依律處斷。措辭見上上曰。不允。一曾等曰。請東萊府定配罪人元義孫。依律處斷。措辭見上上曰。不允。一曾等曰。請罪人金曄。嚴刑島配。措辭見上上曰。不允。一曾等曰。請戶曹參判金華鎭。遠地定配。措辭見上上曰。旣有巨濟之尹壽仁。與首褒有異。勿煩。一曾等曰。請故縣監尹尙通鞫亟施追奪之典。措辭見上上曰。不允。一曾等曰。請副司直洪龍漢遠地定配。措辭見上上曰。不允。履之曰。請南海縣圍籬安置罪人具庠。更令王府。嚴鞫得情。快正王法。措辭見上上曰。不允。履之曰。請大靜縣爲奴罪人金壽賢。更令王府。拿鞫嚴問。依律處斷。措辭見上上曰。不允。履之曰。請副司直洪龍漢。爲先削職。措辭見上上曰。不允。履之曰。請旌義縣荐棘罪人尹泰淵。亟令王府拿鞫。嚴問得情。措辭見上上曰。不允。持平金履厚曰。臣知識蔑劣。言議巽軟。本不合於淸朝耳目之任。而義重沐浴。章皇出肅。亦有日矣。適論銓官擬望之做錯矣。伏見傳敎下者。有攻吏判之敎。繼有䑛刮挾雜之敎。自顧慙恧。措躬無地。昨因日暮。今始來避。所失尤大。以此以彼。臣何敢一刻晏然於臺次乎。請命遞斥臣職。上曰。勿辭。行都承旨吳載純曰。持平金履厚再啓煩瀆。退待物論矣。上曰。知道。上曰。昨日綸音。急急呼書。故字句間。未得校檢。或有可改處乎。陽澤曰。別無可校正者矣。命李溎讀綸音。令大臣諸宰就見讀訖。上曰。今番獄事。自判金吾以下。皆翫愒游泛。全無沬血請討之心。辛壬之臣。何其賢矣。而至死爲限。今日庭臣何如而如是泛泛。而此莫非麟厚兩賊之勢。積久根據之故。今番事。非卿等之至誠得請。實是自上處分也。陽澤曰。伏承此下敎。莫非臣等之罪。更何仰達。尙喆曰。今番獄事後。當作一冊子。頒示中外。似好矣。上曰。當商量爲之矣。命大臣備堂先退。上曰。知申有老親乎。載純對曰。有老母而病狀恒劇矣。上曰。家有親病。夙夜之任。必難矣。對曰。情私。誠爲悶迫矣。上曰。右副承旨入侍。鄭民始進前。命知申先退。命書傳敎曰。知申所達。可知其難强。卯酉本職許遞。前望單子入之。昨今筵中。已諭予意。而三司若復一向堅執。則是使予無以慰慈宮之心。此非予過去之辭敎。卽心腹之諭也。今日執法之臣。竝須知悉。出傳敎命退去。諸臣以次出。